SKRIFTLIG FORESPØRGSEL P-2364/02

af Monica Frassoni (Verts/ALE) til Kommissionen

(26. juli 2002)

Om: Ny italiensk lovgivning om affald

Lovdekret nr. 138 af 8. juli 2002, der blev vedtaget som lov af det italienske parlament den 19. juli, indeholder en ægte fortolkning af definitionen af affald som fastlagt i artikel 6, stk. 1, i lovdekret nr. 22/97 (Ronchi-dekretet), som overførte det ændrede direktiv 75/442/EØF om affald til den italienske lovgivning.

Fortolkningen af Fællesskabets definition af affald i ovennævnte dekret er i modstrid med fællesskabsdirektivet, således som det gentagne gange er blevet fortolket af Domstolen, og er af en sådan art, at de i betydelig grad begrænser dette direktivs anvendelsesområde i Italien.

Hvilke foranstaltninger agter Kommissionen i sin egenskab af traktaternes vogter at træffe over for den italienske regering for at sætte en stopper for, at Italien ikke opfylder sine forpligtelse på grundlag af EF-traktaten?

Svar afgivet på Kommissionens vegne af Margot Wallström

(4. september 2002)

Rådets direktiv 75/442/EØF af 15. juli 1975 om affald(1), senest ændret ved Rådets direktiv 91/156/EØF af 18. marts 1991(2), har til formål at beskytte sundhed og miljø mod skadelige virkninger af indsamling, transport, behandling, opbevaring og aflæsning af affald. Ifølge definitionen i direktivets artikel 1, litra a), betyder affald ethvert stof eller enhver genstand, som henhører under en af kategorierne i bilag I, og som indehaveren skiller sig af med eller agter eller er forpligtet til at skille sig af med.

Kommissionen har efter proceduren i artikel 18 i den ændrede udgave af direktiv 75/442/EØF opstillet en liste over affald, der hører til i kategorierne i bilag I(3).

Domstolen har flere gange givet retningslinjer for fortolkningen af affaldsdefinitionen og har bl.a. klarlagt, at definitionen på affald ikke kan fortolkes sådan, at stoffer, der egner sig til økonomisk genudnyttelse, er udelukket(4). Den overvågnings- og kontrolordning, som gælder i henhold til det ændrede direktiv 75/442 omfatter alle genstande og stoffer, hvis indehaver skiller sig af med dem, selv om de har en handelsværdi og indsamles erhvervsmæssigt til genvinding, genudnyttelse eller genbrug(5). Stoffer, som indgår i en industriproces, kan være affald i den betydning, der anvendes i artikel 1, litra a), i det ændrede direktiv 75/442(6). Et stofs behandlingsmetode eller anvendelse er ikke afgørende for, om det skal klassificeres som affald. Hvad der senere sker med en genstand eller et stof berører ikke dets karakter af affald, som ifølge direktivets artikel 1, litra a), bestemmes af, at indehaveren skiller sig af med dem eller agter eller er forpligtet til at skille sig af med dem. Desuden ville den fulde virkning af EF-traktatens artikel 174 blive undergravet, hvis den nationale lovgivning anvendte bevismidler som f.eks. lovbestemte formodningsregler, der indebærer en begrænsning af direktivets anvendelsesområde, og som bevirker, at stoffer, materialer eller produkter, som opfylder definitionen på begrebet affald i direktivets forstand ikke er omfattet(7).

Endelig erklærede Domstolen den 18. april 2002, at udtrykket skille sig af med skal fortolkes på grundlag af formålet med direktiv 75/442, som ifølge dets tredje betragtning er at beskytte sundhed og miljø mod de skadelige virkninger ved indsamling, transport, behandling, oplagring og deponering af affald, og formålet med artikel 174, stk. 2, EF, hvori det hedder, at Fællesskabets politik på miljøområdet tager sigte på et højt beskyttelsesniveau og skal bygge på forsigtighedsprincippet og princippet om forebyggende indsats. Det følger heraf, at begrebet affald ikke kan fortolkes restriktivt (C-9/00).

På baggrund af artikel 1 i det ændrede direktiv 75/442/EØF om affald og af Domstolens fortolkning af denne bestemmelse kan det italienske lovdekret nr. 138 af 8. juli 2002, som ifølge det ærede medlems beskrivelse indeholder kriterier for fortolkning af udtrykket agter at skille sig af med og er forpligtet til at skille sig af med og derfor måske indskrænker direktiv 75/442/EØF's anvendelsesområde, være i strid med Fællesskabets affaldslovgivning.

Kommissionen vil træffe de nødvendige foranstaltninger for at efterprøve, om Fællesskabets lovgivning er blevet overholdt i dette tilfælde. Hvis Kommissionen konstaterer, at der foreligger en overtrædelse af Fællesskabets lovgivning, vil den som traktatens vogter ikke tøve med at træffe alle nødvendige foranstaltninger, som traktaten bemyndiger den til, herunder overtrædelsesprocedurer i henhold til EF-traktatens artikel 226, for at sikre, at den pågældende fællesskabslovgivning overholdes.

(1) EFT L 194 af 25.7.1975.

(2) EFT L 78 af 18.3.1991.

(3) Kommissionens afgørelse 2000/532/EF, EFT L 226 af 6.9.2000.

(4) Kendelse af 28.3.1990, sag C-359/88.

(5) Kendelse af 25.6.1997, C-304/94.

(6) Kendelse af 18.12.1997, C-129/96.

(7) Kendelse af 15.6.2000, C-418/97.